Predkladacia správa

V súlade s plánom práce vlády SR na rok 2004 a v zmysle zákona NR SR č. 303/1995 Z. z. o rozpočtových pravidlách v znení neskorších predpisov predkladá Ministerstvo financií Slovenskej republiky na rokovanie vlády Správu o plnení štátneho rozpočtu SR za I. polrok 2004. 
Podľa § 46 ods. 1 citovaného zákona vláda  zodpovedá národnej rade za hospodárenie s rozpočtovými prostriedkami a je povinná predložiť jej správu o plnení štátneho rozpočtu, a to najneskôr do 60 dní po uplynutí prvého polroka. 
Materiál obsahuje výsledky rozpočtového hospodárenia v sledovanom období so súhrnným hodnotením plnenia príjmov a výdavkov štátneho rozpočtu, financovanie štátneho dlhu a schodku štátneho rozpočtu a v prílohe je uvedená informácia o hospodárení s rozpočtovými rezervami. Svojím charakterom ide o materiál nelegislatívnej povahy, ktorý obsahuje faktografické údaje z bankového výkazníctva štátnych rozpočtových a príspevkových organizácií.
Správa neobsahuje skutočnosti, ktoré by podliehali ktorémukoľvek zo stupňov utajenia v zmysle zákona č. 241/2001 Z. z. a Vyhlášky Národného bezpečnostného úradu č. 432/2001 Z. z.